Lillestrøm

Geografi

Lillestrøm fremstår (per 2017) som et bysentrum omgitt av en hageby. Nitelva utgjør en naturlig grense mot Rælingen.
Byen ligger 13 km øst for Oslos grense og ca. 18 km fra Oslo sentrum. Som poststed grenser Lillestrøm mot Leirsund, Strømmen, Skjetten, Rælingen, Fetsund og Kjeller. Lillestrøm by er en del av tettstedet Oslo, som igjen er en del av Osloregionen. Lillestrøm har 12 500 innbyggere, og 18 500 om man inkluderer Kjeller. Det bor 54 178 innbyggere i Skedsmo kommune.
Lillestrøm er sammen med Sandvika, Jessheim, Ski og Drøbak de eneste stedene i Akershus fylke med bystatus. Fra 1997 til 2003 var Lillestrøm imidlertid det eneste tettstedet i Akershus med bystatus.

Historie

Da hovedbanen fra Oslo til Eidsvoll ble åpnet i 1854, lå en av stasjonene på Lille Strøm gård i Rælingen. Her ble det bygd et lite godshus, et lite ekspedisjonslokale og en liten stasjonsmesterbolig. Stasjonen ble flyttet over elva i forbindelse med bygging av Kongsvingerbanen og navnet fulgte med.
Lillestrøm var egen kommune fra 1908 til og med 1961.
Gården Lille Strøm, som igjen fikk navnet etter den innsnevringen i elveleiet i Nitelva rett nedenfor gården (som lager en liten strøm), som lå på Rælingssiden av Nitelva. De første bosetningene kom langs Nitelva på 1600-tallet og årlige vårflommer satte ofte hus og beitemarker under vann. I 1854 stod jernbanen mellom Christiania og Eidsvoll ferdig. Fra 1860-årene var sagene ikke lenger avhengig av vannkraft og de nye dampsagene ble anlagt i Lillestrøm. Dette førte til en sterk befolkningsøkning og Lillestrøm ble raskt fylkets største industristed og gav opphavet til navnet «Flisbyen».
Jernbanen har helt fra starten vært svært viktig for Lillestrøm. Fortsatt er stedet et trafikknutepunkt og stedet der Kongsvingerbanen (mot Stockholm) og hovedbanen skiller lag.

Andre verdenskrig

Under andre verdenskrig var Kjeller flyplass hovedverksted for Luftflotte 5 i Norge og Finland. Kjeller flyplass utførte blant annet reparasjoner på jagerfly av typen Focke Wulf Fw 190 og Messerschmitt Me 109, samt reparasjoner på fly som skulle brukes ved Østfronten. Derfor iverksatte allierte styrker to bombeangrep på flyplassen, ett i 1943 og ett i 1944. Bombene som falt under disse to angrepene gjorde skade også i Lillestrøm, og medførte sivile dødsfall.

Kommunehistorikk

Skedsmo kommune ble 1. januar 1908 delt i Lørenskog, Lillestrøm og Skedsmo kommuner. 1. januar 1962 slo Lillestrøm og Skedsmo kommuner seg sammen igjen. Skedsmo kommunes rådhus lå på Strømmen inntil nytt rådhus for den sammenslåtte kommunen stod ferdig på Lillestrøm.
I moderne tid er Lillestrøm også kjent for å ha blitt satt under vann under flere store flommer av elva Nitelva. Både i 1966 og 1967 var det storflom. Skadeomfanget i 1966 og 1967 ble til en viss grad begrenset av en demning som ble ført opp av den tyske okkupasjonsmakten under andre verdenskrig. I 1995 inntraff en ny storflom, og i etterkant av den flommen besluttet myndighetene å skjøte på flomdiket, som ble bygget ut til å sikre hele veien langs Nitelva.
13. juni 1998 fikk Lillestrøm bystatus.

Ny storkommune fra 2020

Fra 1. januar 2020 blir kommunene Skedsmo, Fet og Sørum slått sammen. Den nye storkommunen får navnet Lillestrøm kommune.

Bydeler

Lillestrøm består fra gammelt av av flere «bydeler»: Volla og Vigernes (som også er navnet på byens to barneskoler), Nesa, Måsan, Åråsen, Flisbyen, Furuskauen og Funkisbyen.

Oppvekst og utdanning

Lillestrøm har mange barnehager og et variert utdanningstilbud med barne- og ungdomsskoler, videregående skoler, én teknisk fagskole og én høyskole.

Skedsmo musikk- og kulturskole

Skedsmo musikk- og kulturskole ligger bak jernbanestasjonen, på Lillestrøm syd. Skolens tilbyr undervisning i sang, tangentinstrumenter, trekkspill, gitar, el.bass, strykeinstrumenter, messing- og treblåseinstrumenter, male- og tegneundervisning og drama/dans.
Skolen driver med aktiviteter og opplæring innen en rekke av kulturfagene. Tilbudet omfatter «Musikk fra livets begynnelse» (barn fra 3 måneder til 3 år), musikkgrupper for 6- og 7-åringer og for psykisk utviklingshemmede, instrumental- og sangopplæring, dramagrupper, og male- og tegnegrupper. I tillegg gir Musikk- og kulturskolen forsterket opplæring i musikk for alle på første trinn i grunnskolen, og skolekorpsene i kommunen får instrumental opplæring gjennom Musikk- og kulturskolen.

Handelshøyskolen BI

Handelshøyskolen BI hadde en avdeling på Lillestrøm, men den ble lagt ned 1. august 2007.

Norges Byggskole

Norges Byggskole ligger på Lillestrøm. Studietilbudet omfatter blant annet en teknisk fagskole, som består i et 2-årig studium i bygg og anlegg. Målet med dette studiet er å utdanne fremtidens ledere og fagspesialister i byggnæringen.

Teater

Lillestrøm Kultursenter er det nye navnet på Lillestrøms gamle kino- og teaterbygning fra 1920-tallet. Bygningen har blitt modernisert og utvidet til mer enn dobbel størrelse. Den gamle kinosalen er beholdt og supplert med to nye teatersaler, Stjernesalen og Universet. Kultursenteret gir dermed rom for flere forestillinger samtidig. Hver måned holdes det konserter med kjente artister. Det settes også opp musikaler på kultursenteret, med høysesong fra september til desember. Kulturinstitusjonene Akershus Teater, Lillestrøm teaterselskap og Skedsmo Amatørteater har produsert en rekke forestillinger på scenene i Lillestrøm Kultursenter.

Kino

Lillestrøm fikk ny kino i 2005. Kinoen har syv saler, som på dagtid leies ut til konferanser, seminarer og lignende. Lillestrøm kino eies (per 2017) av SF Kino, som fra januar 2017 ble kjøpt opp av kinokjeden AMC Theaters.

Næringsliv

Oslo-området fikk sin første flyplass på Kjeller i 1912, og forskningsmiljøene som oppsto omkring flyplassdriften utgjør fremdeles et av landets mest fremtredende kompetansesentra.
Norges Varemesse er en stor bygning brukt for flere messer årlig. I de senere år har bilmessen vært blant de mest populære arrangementer. I nærhet av Norges Varemesse er det også et Thon-hotell.